《渡黄河次唐人昨夜微霜初渡河韵》
明代·吴与弼

平生踪迹半樵歌，岁晚昏眸始识河。名姓误叨天上荐，琴书端似梦中过。

洲连碧水浮埃少，席满薰风逸兴多。却忆青山同学侣，可胜名教两蹉跎。

作者简介：（1391—1469）江西崇仁人，初名梦祥，字子傅，吴溥子。十九岁即决心专治程朱理学，不应科举。天顺元年以石亨荐，授左谕德，固辞不拜。所著《日录》，悉言生平所得。胡居仁、陈献章、娄谅等均其弟子。学者称康斋先生，有《康斋文集》。